相信坦哈格今夏落鑊 曼聯球員推遲決定未來
2024年04月15日 21:05
東網電視
更多新聞短片
曼聯球員相信坦哈格季尾被炒。(Getty Images)
曼聯上場對般尼茅夫又失分跌落第7,另邊廂阿士東維拉今輪贏波,同前4拉開到13分,據報隊內相信,領隊坦哈格季尾將被辭退,多名主力紛紛推遲對自己未來嘅決定,實行靜觀其變。
《曼徹斯特晚報》報道,曼聯有多名一線球員合約會於今夏到期,不過大家都唔心急續約或搵班落,因為隊內已有共識,就係坦哈格季尾將被辭退,來季會有新主帥上場,球員都想觀察球隊變化再作決定。
報道又指,曼聯新股東拉特克利夫拒絕保證坦哈格來季繼續任教,英力士集團更不時傳出同新帥候選者有接觸,高層各種舉動,都對隊內球員決定自己未來有重大影響,大家都想了解一下,曼聯換帥後會有咩變化。
至於今夏合約到期嘅球員,計有湯希頓、莊尼伊雲斯、蘇夫恩岩拉伯特、安東尼馬迪爾同華拉尼,尚餘1年合約嘅就有哈利馬古尼、域陀連迪路夫、甘華拉、雲比沙卡、麥湯米尼、基斯甸艾歷臣同阿密特迪亞路。